
ACORD 137/2007,  DE 23 DE MAIG, DEL PLE DEL CONSELL DE L’AUDIOVISUAL DE CATALUNYA

Rectificació d’error material en relació amb l’Acord 129/ 2007, de 9 de maig del Consell de l’Audiovisual de Catalunya, sobre les sol·licituds d’autorització per a la transmissió de tres concessions de radiodifusió sonora en ones mètriques amb modulació de freqüència corresponents a les localitats de Reus (97.1 MHz), Barcelona (103.5 MHz) i Girona (98.5 MHz) per part de Radio Ambiente Musical, SA en favor d’Ona Catalana, SA. Expedients núms. 23/A/2006, 24/A/2006 i 25/A/2006.
I. Mitjançant l’Acord 129/2007, de 9 de maig, el Ple del Consell de l’Audiovisual de Catalunya va autoritzar les transmissions de tres concessions de radiodifusió sonora en ones mètriques amb modulació de freqüència corresponents a les localitats de Reus (97.1 MHz), Barcelona (103.5 MHz) i Girona (98.5 MHz) per part de Radio Ambiente Musical, SA en favor d’Ona Catalana, SA.

II. En posterioritat a l’adopció d’aquest Acord, s’ha observat un error material en el càlcul del nombre total d’emissores de ràdio de freqüència modulada existents en la zona de servei corresponent a Reus; en concret, les emissores de freqüència modulada són 4 enlloc de les 3 que es van computar en l’esmentat Acord als efectes d’aplicar els límits establerts a la disposició addicional sisena de la Llei d’ordenació de les telecomunicacions. Aquest error altera el nombre total d’emissores analògiques en aquesta zona de servei de Reus, que passa de 5 emissores a un total de 6 emissores. 

En aquest sentit, l’expositiu 2.3 de l’Acord 129/2007, de 9 de maig quan diu: “a) pel que fa als límits continguts en la LOT i a les emissores en tecnologia analògica, en la zona de servei de Reus, les 3 concessions que posseeix i controla ONA CATALANA, SA (i com a conseqüència, Sociedad Española de Radiodifusión SA) supera el límit del 50% de les 5 emissores analògiques que s’hi ofereixen”; ha de dir: 

“a) pel que fa als límits continguts en la LOT i a les emissores en tecnologia analògica, en la zona de servei de Reus, les 3 concessions que posseeix i controla ONA CATALANA, SA/ Sociedad Española de Radiodifusión, SA, no supera el límit del 50% de les 6 emissores analògiques que s’hi ofereixen”.

III. Com a conseqüència d’aquesta rectificació, la condició a la que es va subjectar la transmissió de la concessió de la zona de servei de Reus resta sense efecte. Així doncs,  quan l’Acord primer diu: “Atorgar les autoritzacions per a les transmissions de les concessions de radiodifusió sonora en ones mètriques amb modulació de freqüència corresponents a les localitats de Barcelona (103.5 MHz) i Girona (98.5 MHz), per part de la seva actual titular Radio Ambiente Musical SA, en favor d’Ona Catalana. Pel que fa a la concessió de la localitat de Reus (97.1 MHz), l’autorització es sotmet a la condició següent: desprendre’s, ja sigui mitjançant renúncia ja sigui mitjançant alienació, d’una emissora en tecnologia analògica en aquesta zona de servei per tal de garantir les condicions necessàries de preservació del pluralisme en l’esmentat territori. Aquesta condició s’haurà de complir en el termini màxim d’un any i la seva instrumentalització podrà adoptar qualsevol forma jurídica admesa en dret”, ha de dir: 

“Atorgar les autoritzacions per a les transmissions de les concessions de radiodifusió sonora en ones mètriques amb modulació de freqüència corresponents a les localitats de Barcelona (103.5 MHz), Girona (98.5 MHz), i Reus (97.1 MHz) per part de la seva actual titular Radio Ambiente Musical SA, en favor d’Ona Catalana”. 

IV. L’article 105.2 de la Llei 30/1992, de 26 de novembre, de règim jurídic de les administracions públiques i del procediment administratiu comú, estableix el següent: “Les administracions públiques podran, així mateix, rectificar en qualsevol moment, d’ofici o a instància dels interessats, els errors materials, de fet o aritmètics existents en els seus actes”.
Per tot l’exposat, el Ple del Consell de l’Audiovisual de Catalunya, ha adoptat els següents:

ACORDS

1. Aprovar la rectificació de l’error material detectat en l’Acord 129/2007, de 9 de maig pel qual es van autoritzar les transmissions de tres concessions de radiodifusió sonora en ones mètriques amb modulació de freqüència corresponents a les localitats de Reus (97.1 MHz), Barcelona (103.5 MHz) i Girona (98.5 MHz) per part de Radio Ambiente Musical, SA en favor d’Ona Catalana, SA, en el sentit de considerar que el nombre total d’emissores de ràdio analògiques en la zona de servei de Reus és de 6 emissores enlloc de 5 emissores, als efectes d’aplicar els límits de concentració que estableix la disposició addicional sisena de la Llei d’ordenació de les telecomunicacions; com a conseqüència, l’expositiu 2.3, ha de dir el següent: 

“a) pel que fa als límits continguts en la LOT i a les emissores en tecnologia analògica, en la zona de servei de Reus, les 3 concessions que posseeix i controla ONA CATALANA, SA /, Sociedad Española de Radiodifusión, SA, no supera el límit del 50% de les 6 emissores analògiques que s’hi ofereixen”; i l’Acord primer de l’Acord 129/2007, de 9 de maig, ha de dir el següent: 

“Atorgar les autoritzacions per a les transmissions de les concessions de radiodifusió sonora en ones mètriques amb modulació de freqüència corresponents a les localitats de Barcelona (103.5 MHz), Girona (98.5 MHz), i Reus (97.1 MHz) per part de la seva actual titular Radio Ambiente Musical SA, en favor d’Ona Catalana”. 

2. Mantenir la validesa de la resta de l’Acord 129/2007, de 9 de maig, del Consell de l’Audiovisual de Catalunya. 

3. Notificar aquest Acord a les societats Radio Ambiente Musical, SA i Ona Catalana, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 23 de maig de 2007

Josep M. Carbonell i Abelló                                  Dolors Comas d’Argemir i Cendra

President                                                               Consellera secretària             

